Úradný vestník 304 E , 01/12/2005 S. 0398 - 0400



P6_TA(2005)0055 Voľby v Moldavsku Uznesenie Európskeho parlamentu o parlamentných voľbách v Moldavsku Európsky parlament, - so zreteľom na svoje predchádzajúce uznesenia o situácii v Moldavsku, najmä uznesenie z 18. decembra 2003 [1], - so zreteľom na Dohodu o partnerstve a spolupráci medzi Moldavskom a EÚ, ktorá bola podpísaná 28. novembra 1994 a vstúpila do platnosti 1. júla 1998, - so zreteľom na oznámenie Komisie z 12. mája 2004 o európskej politike susedských vzťahov (KOM(2004)0373 final), - so zreteľom na záverečné vyhlásenie a odporúčania Parlamentného výboru pre spoluprácu EÚ - Moldavsko z 11. júna 2003, - so zreteľom na Akčný plán pre Moldavsko, ktorý bol predložený na schválenie Rade pre spoluprácu medzi EÚ a Moldavskom na jej zasadaní 22. februára 2005, - so zreteľom na vyhlásenie predsedníctva v mene Európskej únie z 9. februára 2005 týkajúce sa blížiacich sa parlamentných volieb v Moldavsku, - so zreteľom na Správu misie o odhade potrieb vypracovanú Úradom OBSE pre demokratické inštitúcie a ľudské práva OBSE/ODIHR v súvislosti s parlamentnými voľbami v Moldavsku, - so zreteľom na článok 103 ods. 4 rokovacieho poriadku, A. keďže sa v rámci európskej politiky susedských vzťahov uznávajú európske ašpirácie Moldavska a význam Moldavska ako krajiny s hlbokými historickými a ekonomickými väzbami na členské štáty EÚ, B. keďže bol v rámci európskej politiky susedských vzťahov vypracovaný akčný plán, ktorý zahŕňa návrhy zamerané na povzbudenie politických a inštitucionálnych reforiem, ktoré Moldavsku umožnia postupnú integráciu do politík a programov EÚ, C. keďže ozajstné a vyvážené partnerstvo môže byť rozvíjané len na základe zdieľaných spoločných hodnôt, najmä s ohľadom na demokraciu, právny štát a dodržiavanie ľudských a občianskych práv, D. keďže moldavský prezident Vladimir Voronin 11. decembra 2004 vyhlásil, že jeho krajina nemá inú možnosť, len smerovať bez ďalšieho oneskorenia k integrácii s Európou, E. keďže 6. marca 2005 sa v Moldavsku budú konať parlamentné voľby, F. keďže tieto voľby musia byť považované za vážny test konsolidácie demokracie v Moldavsku a jeho záväzku k zdieľaným hodnotám, G. keďže spoločné odporúčania OBSE/ODIHR a Benátskej komisie Rady Európy o možných zlepšeniach volebnej legislatívy a správy volieb doteraz neboli úplne uplatnené, H. keďže bolo vyslovené vážne znepokojenie nad vládnou kontrolou verejných médií a tlakom na súkromné médiá a nad všeobecne ťažkým prístupom k médiám; keďže bolo vyslovené znepokojenie taktiež nad zneužívaním administratívnych zdrojov v prospech úradujúcich kandidátov, I. keďže stále pretrváva neistota v súvislosti s volebnými zoznamami, najmä pokiaľ ide o možnosti hlasovania študentov a osôb žijúcich v zahraničí, J. keďže moldavská vláda obvinila úrady východného separatistického regiónu Podnesterska, že mobilizovaním rezervných dôstojníkov a sústreďovaním ozbrojených jednotiek zvyšujú napätie pred marcovými voľbami, K. zdôrazňuje, že demokratická legitímnosť novej vlády posilní šance spraviť pokrok v úplnom urovnaní konfliktu s Podnesterskom, ktoré bude v duchu rešpektovania suverenity a územnej celistvosti Moldavska, 1. zdôrazňuje význam ďalšieho posilnenia vzťahov medzi EÚ a Moldavskom - okrem iného prostredníctvom urýchleného vymenovania osobitného predstaviteľa Európskej únie pre Moldavsko a zriadením delegácie Európskej komisie v Moldavsku - a potvrdzuje potrebu spolupráce s cieľom prispieť k väčšej stabilite, bezpečnosti a prosperite na európskom kontinente a zabrániť vytváraniu nových deliacich línií; 2. vyjadruje silnú a trvalú podporu úsiliu moldavského národa o nastolenie plne fungujúcej demokracie, právneho štátu a o rešpektovanie ľudských práv v Moldavsku; 3. zdôrazňuje, že nasledujúce voľby a najmä dodržiavanie medzinárodných demokratických štandardov počas volebného procesu majú pre ďalší rozvoj vzťahov medzi Moldavskom a Európskou úniou veľký význam; 4. nalieha na moldavské orgány, aby uskutočnili všetky potrebné kroky na zabezpečenie slobodných a spravodlivých parlamentných volieb, tak počas samotného volebného dňa ako aj počas kampane, a splnili tak medzinárodné záväzky Moldavska stanovené Radou Európy a OBSE; 5. vyzýva najmä moldavské orgány, aby zabezpečili, že voľby budú prebiehať transparentným spôsobom na základe objektívneho a pluralistického mediálneho spravodajstva o kampani a neutrálneho prístupu úradov ku všetkým kandidátom, stranám a ich podporovateľom; 6. vyzýva moldavské orgány, aby zaručili hlasovacie právo všetkým občanom krajiny, vrátane študentov, ľudí pracujúcich v zahraničí a ľudí, ktorým tesne pred voľbami prestali platiť občianske preukazy; 7. víta, že moldavské orgány prizvali na parlamentné voľby medzinárodných pozorovateľov, zároveň však nalieha, aby tú istú možnosť poskytli predstaviteľom moldavskej občianskej spoločnosti; 8. nalieha na členské štáty, najmä Taliansko a Portugalsko, kde žije väčšina moldavských vysťahovalcov, aby našli spôsoby, ktoré by moldavským veľvyslanectvám umožnili zriadiť hlasovacie miestnosti aj mimo veľvyslanectiev, a tým by sa uľahčil prístup k voľbám pre čo najväčší počet moldavských vysťahovalcov; 9. vyzýva Moldavsko a jeho separatistický región Podnestersko k opätovnému začatiu rozhovorov o urovnaní konfliktu, nalieha na sprostredkovateľov, aby znásobili svoje úsilie pri napomáhaní k tomuto procesu a potvrdzuje svoj pokračujúci silný záväzok podporovať urovnanie konfliktu s využitím všetkých nástrojov, ktoré má k dispozícii v úzkej spolupráci s OBSE; 10. v tejto súvislosti víta jednomyseľné rozhodnutie Rady z 26. augusta 2004 [2] o stanovení rôznych obmedzení, napríklad obmedzení vo vízovej oblasti s platnosťou do 27. februára 2005, ktoré sa vzťahujú na 17 vedúcich predstaviteľov regiónu Podnesterska, považovaných za zodpovedných za bránenie v politickom urovnaní konfliktu; 11. pripomína návrh Rady na spoločný krízový manažment a zdôrazňuje, že Rusko nesie veľkú zodpovednosť za situáciu v regióne, keďže sa v Podnestersku stále nachádza približne 2500 vojakov, ktorí mali byť na základe rozhodnutia prijatého v roku 1999 na samite OBSE v Istanbule stiahnutí do konca roka 2002; 12. poveruje svojho predsedu, aby toto uznesenie postúpil Rade, Komisii, generálnemu tajomníkovi Rady Európy, generálnemu tajomníkovi OBSE, riaditeľovi OBSE/ODIHR a vládam a parlamentom Moldavska, Rumunska, Ruska, Ukrajiny a USA. [1] Ú. v. EÚ C 91 E, 15.4.2004, s. 692. [2] Ú. v. EÚ L 279, 28.8.2004, s. 47. --------------------------------------------------